‘ચિંતા કરવા જેવું નથી.’ એ વાક્ય હું કેટલીય વાર સાંભળવાનો હતો. હું અમદાવાદ ગયો. તે દિવસે સવારે મને ફરીથી એવો જ થાક લાગ્યો. ડૉ. કેયૂર પરીખ અને બીજા હૃદયનિષ્ણાતે કહ્યું કે ઍન્જિયો તો કરાવવી જ જોઈએ. કેયૂર કહે કે આવતી કાલે રોકાઈ જાઓ, હું કાલે કરી આપું. પણ મેં ના પાડી. વડોદરા આવીને મેં હિંદુજા હોસ્પિટલ, મુંબઈ ફોન કર્યો અને ડૉ. મેથ્યુઝ સાથે વાત કરી. તેઓ મુંબઈના અને સમગ્ર ભારતના સૌથી મોટા અનુભવી ઈન્ટરવેન્શેલ કાર્ડિયેક ફિઝિશિયન છે. ગુરુવારે મુંબઈ આવ્યો. સાંજે હિન્દુજામાં મળ્યો. ડૉ. મેથ્યુઝે મારો સ્ટ્રેસ ટેસ્ટનો રિપોર્ટ જોયો. બીજું કંઈ જ પૂછ્યું નહીં કે મને તપાસ્યો નહીં અને કહ્યું કે ઍન્જિયો કરીને જોઈ લઈએ. અમારી તૈયારી હતી જ. દાખલ થવા નીચે આવ્યો. હૉસ્પિટલમાં જગ્યા ન હતી. બે કલાક બેઠો. આ પહેલાં મેં વડોદરાથી રૂમ બુક કરાવ્યો હતો છતાં પણ મારી બધી જ દલીલો બહેરા કાને અથડાઈને મારી પાસે પાછી આવી. ડૉ. મેથ્યુઝને ખબર આપી. મને ફરીથી ઉપર બોલાવ્યો અને કહે કે આપણે કમ્બાલા હિલ ક્લિનિકમાં આ તપાસ કરીએ તો વાંધો છે ?